《秋日同范雨村游铁佛寺》
清代·王翼凤

秋山入未深，黄叶落已半。遥遥人境心，似为云隔断。

沿溪闻清澌，寒蒋覆凌乱。香刹丛林间，客至鸟方散。

林沈古佛堂，青萝掩经幔。但闻候虫移，不觉时序换。

宇宙夫何常，悲哉气先涣。愿假虚无缘，一证诸有观。

卓性澄锡泉，冥身脱尘绊。共指娑罗阴，寥音迟来雁。

作者简介：王翼凤，字句生，仪徵人。诸生。有《舍是集》。